CELEX: 32008D0762
Language: el
Date: 2008-09-25 00:00:00
Title: 2008/762/ΕΚ: Απόφαση του Συμβουλίου, της 25ης Σεπτεμβρίου 2008 , για την έγκριση του εσωτερικού κανονισμού της επιτροπής επενδυτικής διευκόλυνσης που συστάθηκε υπό την αιγίδα της Ευρωπαϊκής Τράπεζας Επενδύσεων

1.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 262/34
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 25ης Σεπτεμβρίου 2008
   για την έγκριση του εσωτερικού κανονισμού της επιτροπής επενδυτικής διευκόλυνσης που συστάθηκε υπό την αιγίδα της Ευρωπαϊκής Τράπεζας Επενδύσεων
   (2008/762/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση των ενισχύσεων της Κοινότητας βάσει του πολυετούς χρηματοδοτικού πλαισίου για την περίοδο 2008-2013 δυνάμει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη στις οποίες ισχύουν οι διατάξεις του τέταρτου μέρους της συνθήκης ΕΚ (1), και ιδίως το άρθρο 9 παράγραφος 2,
   τον κανονισμό (ΕΚ) αριθ. 617/2007 του Συμβουλίου, της 14ης Μαΐου 2007, σχετικά με την υλοποίηση του δέκατου Ευρωπαϊκού Ταμείου Ανάπτυξης δυνάμει της συμφωνίας εταιρικής σχέσης ΑΚΕ-ΕΚ (2), και ιδίως το άρθρο 13 παράγραφος 1,
   την πρόταση της Ευρωπαϊκής Τράπεζας Επενδύσεων,
   τη γνώμη της Επιτροπής,
   ΑΠΟΦΑΣΙΖΕΙ:
   Άρθρο 1
   Θεσπίζεται ο εσωτερικός κανονισμός της επιτροπής επενδυτικής διευκόλυνσης που συστάθηκε υπό την αιγίδα της Ευρωπαϊκής Τράπεζας Επενδύσεων, ως έχει στο παράρτημα.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 25 Σεπτεμβρίου 2008.
      
         
            Για το Συμβούλιο
         
         
            Ο Πρόεδρος
         
         B. HORTEFEUX
         
      
   
   
      (1)  ΕΕ L 247 της 9.9.2006, σ. 32.
   
      (2)  ΕΕ L 152 της 13.6.2007, σ. 1.
   
      ΠΑΡΑΡΤΗΜΑ
      ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΕΠΕΝΔΥΤΙΚΗΣ ΔΙΕΥΚΟΛΥΝΣΗΣ ΠΟΥ ΣΥΣΤΑΘΗΚΕ ΥΠΟ ΤΗΝ ΑΙΓΙΔΑ ΤΗΣ ΕΥΡΩΠΑΪΚΗΣ ΤΡΑΠΕΖΑΣ ΕΠΕΝΔΥΣΕΩΝ
      Άρθρο 1
      1.   Η επιτροπή επενδυτικής διευκόλυνσης («επιτροπή») αποτελείται από έναν αντιπρόσωπο εκάστου των κρατών μελών και έναν αντιπρόσωπο της Επιτροπής των Ευρωπαϊκών Κοινοτήτων («Επιτροπή»). Μόνο τα μέλη της επιτροπής που ορίζονται από τα κράτη μέλη, ή οι αναπληρωτές τους, ψηφίζουν.
      2.   Ο πρόεδρος και ο αντιπρόεδρος της επιτροπής εκλέγονται για περίοδο δύο ετών μεταξύ των μελών της επιτροπής που έχουν ορισθεί από τα κράτη μέλη. Η εκλογή διεξάγεται κατά την έναρξη της πρώτης συνεδρίασης της επιτροπής, με μυστική ψηφοφορία. Ο πρόεδρος εκλέγεται μεταξύ των υποψηφίων με ειδική πλειοψηφία, κατά τα οριζόμενα στο άρθρο 3. Με την ίδια διαδικασία εκλέγεται και ο αντιπρόεδρος.
      3.   Η Ευρωπαϊκή Τράπεζα Επενδύσεων («Τράπεζα») μεριμνά για τη γραμματεία της επιτροπής και της διαθέτει υπηρεσίες στήριξης.
      4.   Κάθε κράτος μέλος διορίζει έναν αντιπρόσωπο και έναν αναπληρωτή εξουσιοδοτημένο να ασκεί δικαίωμα ψήφου. Ο αναπληρωτής μπορεί να παρίσταται στις συνεδριάσεις της επιτροπής ως παρατηρητής, αλλά έχει δικαίωμα ψήφου μόνον εφόσον ο αντιπρόσωπος του οικείου κράτους μέλους απουσιάζει. Σε εξαιρετικές περιπτώσεις, στις οποίες ούτε ο αντιπρόσωπος ούτε ο αναπληρωτής μπορούν να παραστούν σε συνεδρίαση της επιτροπής, ο αντιπρόσωπος μπορεί να χορηγήσει πληρεξούσιο σε άλλον αντιπρόσωπο ή να αντικατασταθεί από τρίτο πρόσωπο, το οποίο ορίζεται επί τούτου από το οικείο κράτος μέλος. Τα κράτη μέλη ενημερώνουν την Τράπεζα και τη Γενική Γραμματεία του Συμβουλίου σχετικά με τα ονόματα και τις διευθύνσεις των αντιπροσώπων τους και των αναπληρωτών αυτών, μέσω των μόνιμων αντιπροσωπειών τους στην Ευρωπαϊκή Ένωση.
      5.   Η Επιτροπή διορίζει έναν αντιπρόσωπο και έναν αναπληρωτή του, με δικαίωμα συμμετοχής στις συνεδριάσεις της επιτροπής, και γνωστοποιεί τα ονόματά τους στην Τράπεζα και στη Γενική Γραμματεία του Συμβουλίου. Τα εν λόγω διορισθέντα πρόσωπα μπορούν να επικουρούνται από άλλους υπαλλήλους και λοιπά μέλη του προσωπικού της Επιτροπής.
      6.   Η Τράπεζα διορίζει δύο υπαλλήλους, οι οποίοι παρίστανται και συμμετέχουν στις εργασίες της επιτροπής, και γνωστοποιεί τα ονόματά τους στην Επιτροπή και στη Γενική Γραμματεία του Συμβουλίου. Τα εν λόγω διορισθέντα πρόσωπα μπορούν να επικουρούνται από άλλους υπαλλήλους της Τράπεζας.
      7.   Ένας αντιπρόσωπος της Γενικής Γραμματείας του Συμβουλίου προσκαλείται να συμμετέχει στις συνεδριάσεις της επιτροπής ως παρατηρητής.
      Άρθρο 2
      Η επιτροπή συγκαλείται από τον πρόεδρό της και συνεδριάζει τουλάχιστον τέσσερις φορές ετησίως στα κεντρικά γραφεία της Τράπεζας στο Λουξεμβούργο. Ο πρόεδρος μπορεί να συγκαλεί πρόσθετες συνεδριάσεις κατόπιν αιτήματος ενός εκ των μελών της ή της Τράπεζας.
      Η γραμματεία διαβιβάζει στα μέλη της επιτροπής και στους αναπληρωτές τους, καθώς και στη Γενική Γραμματεία του Συμβουλίου, τις γνωστοποιήσεις συνεδριάσεων, συμπεριλαμβάνοντας λεπτομέρειες σχετικά με την προτεινόμενη ημερήσια διάταξη, καθώς και τα σχετικά έγγραφα, όπως προβλέπεται στο άρθρο 5 παράγραφος 1.
      Άρθρο 3
      Η επιτροπή αποφασίζει για όλα τα θέματα με ειδική πλειοψηφία 724 ψήφων επί συνόλου 1 004, αντιστοιχούντων στη θετική ψήφο τουλάχιστον 14 κρατών μελών. Η μειοψηφία αρνησικυρίας ορίζεται σε 281 ψήφους. Οι ψήφοι των αντιπροσώπων των κρατών μελών σταθμίζονται ως εξής:
      
                  Κράτος μέλος
               
               
                  Ψήφοι
               
            
                  Βέλγιο
               
               
                  35
               
            
                  Βουλγαρία
               
               
                  1
               
            
                  Τσεχική Δημοκρατία
               
               
                  5
               
            
                  Δανία
               
               
                  20
               
            
                  Γερμανία
               
               
                  205
               
            
                  Εσθονία
               
               
                  1
               
            
                  Ελλάς
               
               
                  15
               
            
                  Ισπανία
               
               
                  79
               
            
                  Γαλλία
               
               
                  196
               
            
                  Ιρλανδία
               
               
                  9
               
            
                  Ιταλία
               
               
                  129
               
            
                  Κύπρος
               
               
                  1
               
            
                  Λεττονία
               
               
                  1
               
            
                  Λιθουανία
               
               
                  1
               
            
                  Λουξεμβούργο
               
               
                  3
               
            
                  Ουγγαρία
               
               
                  6
               
            
                  Μάλτα
               
               
                  1
               
            
                  Κάτω Χώρες
               
               
                  49
               
            
                  Αυστρία
               
               
                  24
               
            
                  Πολωνία
               
               
                  13
               
            
                  Πορτογαλία
               
               
                  12
               
            
                  Ρουμανία
               
               
                  4
               
            
                  Σλοβενία
               
               
                  2
               
            
                  Σλοβακία
               
               
                  2
               
            
                  Φινλανδία
               
               
                  15
               
            
                  Σουηδία
               
               
                  27
               
            
                  Ηνωμένο Βασίλειο
               
               
                  148
               
            
                  Σύνολο
               
               
                  1 004
               
            Άρθρο 4
      1.   Υπό τους όρους που περιλαμβάνονται στο άρθρο 3, η επιτροπή:
      
                  α)
               
               
                  όσον αφορά την επενδυτική διευκόλυνση, εγκρίνει:
                  
                              i)
                           
                           
                              τις επιχειρησιακές οδηγίες και τις προτάσεις για την αναθεώρησή τους·
                           
                        
                              ii)
                           
                           
                              τις επενδυτικές στρατηγικές και τα σχέδια δραστηριοτήτων, σύμφωνα με το άρθρο 13 παράγραφος 2 στοιχείο β) του κανονισμού (ΕΚ) αριθ. 617/2007 του Συμβουλίου, της 14ης Μαΐου 2007, σχετικά με την υλοποίηση του δέκατου Ευρωπαϊκού Ταμείου Ανάπτυξης δυνάμει της συμφωνίας εταιρικής σχέσης ΑΚΕ-ΕΚ (1) («κανονισμός εφαρμογής»)·
                           
                        
                              iii)
                           
                           
                              τις ετήσιες εκθέσεις, συμπεριλαμβανομένων των οικονομικών απολογισμών·
                           
                        
                              iv)
                           
                           
                              όλα τα έγγραφα γενικής πολιτικής, συμπεριλαμβανομένων των εκθέσεων αξιολόγησης·
                           
                        
            
                  β)
               
               
                  γνωμοδοτεί σχετικά με:
                  
                              i)
                           
                           
                              προτάσεις για τη χορήγηση επιδοτήσεων επιτοκίου, σύμφωνα με το άρθρο 13 παράγραφος 3 στοιχείο α) του κανονισμού εφαρμογής·
                           
                        
                              ii)
                           
                           
                              προτάσεις που αφορούν σχέδια για τα οποία η Επιτροπή έχει εκφέρει αρνητική γνώμη·
                           
                        
                              iii)
                           
                           
                              κάθε άλλη πρόταση, με βάση τις γενικές αρχές που ορίζονται στις επιχειρησιακές οδηγίες.
                           
                        
            Επιπλέον, τα διοικούντα όργανα της Τράπεζας μπορούν να καλούν από καιρού εις καιρόν την επιτροπή να γνωμοδοτεί σχετικά με άλλες χρηματοδοτικές προτάσεις ή άλλα θέματα στρατηγικής ή πολιτικής που αφορούν τις πράξεις της Τράπεζας στις χώρες ΑΚΕ.
      2.   Τα έγγραφα εργασίας και οι προτάσεις που προορίζονται για την επιτροπή καταρτίζονται και υποβάλλονται στην επιτροπή από την Τράπεζα. Οι προτάσεις περιέχουν λεπτομερή στοιχεία σχετικά με τα ακόλουθα:
      
                  α)
               
               
                  περιγραφή του σχεδίου και συμβατότητά του με την αναπτυξιακή στρατηγική της χώρας, όπως παρουσιάζεται στα έγγραφα στρατηγικής ανά χώρα·
               
            
                  β)
               
               
                  αναπτυξιακός στόχος του σχεδίου, συμπεριλαμβανομένης της βιωσιμότητας των προβλεπόμενων μέτρων·
               
            
                  γ)
               
               
                  γενική οργάνωση και σκοπιμότητα του σχεδίου·
               
            
                  δ)
               
               
                  κόστος του σχεδίου, μέθοδος χρηματοδότησής του και ενδεχόμενοι κίνδυνοι, καθώς και τυχόν μέτρα περιορισμού των κινδύνων που προτίθεται να λάβει η Τράπεζα·
               
            
                  ε)
               
               
                  επιπτώσεις του σχεδίου σε τοπική, εθνική και περιφερειακή κλίμακα, βάσει των διατάξεων της συμφωνίας εταιρικής σχέσης ΑΚΕ-ΕΚ, συμπεριλαμβανομένων των επιπτώσεων του στο περιβάλλον·
               
            
                  στ)
               
               
                  συμφωνία ή γνώμη της Επιτροπής, κατά τα οριζόμενα από το άρθρο 13 παράγραφος 5 του κανονισμού εφαρμογής.
               
            3.   Οι λεπτομερείς κανόνες που διέπουν την τεχνική εκτέλεση του σχεδίου, καθώς και το χρονοδιάγραμμα υλοποίησής του, εκτίθενται συνοπτικά σε παράρτημα της πρότασης.
      Άρθρο 5
      1.   Η Τράπεζα διαβιβάζει τα σχετικά έγγραφα και προτάσεις στα μέλη της επιτροπής και τους αναπληρωτές τους, καθώς και στη Γενική Γραμματεία του Συμβουλίου, εντός των ακόλουθων προθεσμιών:
      
                  α)
               
               
                  τουλάχιστον τέσσερις εβδομάδες πριν από την ημερομηνία που έχει καθοριστεί για τις συνεδριάσεις, οσάκις απαιτείται η έγκριση της επιτροπής·
               
            
                  β)
               
               
                  τουλάχιστον τρεις εβδομάδες πριν από την ημερομηνία που έχει καθοριστεί για τις συνεδριάσεις, στις περιπτώσεις που ζητείται η γνώμη της επιτροπής.
               
            Σε εξαιρετικές περιπτώσεις, ο πρόεδρος μπορεί να παρεκκλίνει από τις ανωτέρω προθεσμίες κατόπιν αιτιολογημένου αιτήματος της Τράπεζας.
      2.   Τα μέλη της επιτροπής διαβιβάζουν στην Τράπεζα εγγράφως τυχόν σχόλια ή αιτήματά τους για συμπληρωματικές πληροφορίες όσον αφορά τα έγγραφα που έχουν κυκλοφορήσει βάσει της παραγράφου 1, τουλάχιστον πέντε εργάσιμες ημέρες πριν από την ημερομηνία των συνεδριάσεων σε περίπτωση που απαιτείται έγκριση και τρεις εργάσιμες ημέρες σε περίπτωση που ζητείται γνωμοδότηση.
      3.   Βάσει πρότασης του προέδρου της, η επιτροπή εγκρίνει την ημερήσια διάταξη στην έναρξη της συνεδρίασης. Κάθε μέλος της επιτροπής μπορεί να ζητήσει την προσθήκη σημείων στην ημερήσια διάταξη, αλλά μόνο προς συζήτηση. Στην περίπτωση αυτή, οι σχετικές πληροφορίες μπορούν να παρέχονται προφορικά.
      4.   Εάν ένα μέλος της επιτροπής απουσιάζει, θεωρείται ότι έχει εγκρίνει ή γνωμοδοτήσει ευνοϊκά σχετικά με τα υποβληθέντα έγγραφα, εκτός εάν έχει διαβιβάσει στον Πρόεδρο της επιτροπής έγγραφη ειδοποίηση σχετικά με την πρόθεσή του να μην εγκρίνει ή γνωμοδοτήσει ευνοϊκά, ή εάν, ως εξαιρετικό μέτρο, έχει χορηγήσει πληρεξούσιο σε άλλον αντιπρόσωπο κράτους μέλους. Οσάκις έχουν χορηγηθεί πληρεξούσια ψήφου ή έχει ορισθεί αντικαταστάτης, ο πρόεδρος της επιτροπής πρέπει να ενημερώνεται δεόντως εκ των προτέρων.
      Κάθε αντιπρόσωπος κράτους μέλους μπορεί να λάβει πληρεξούσιο από έναν και μόνο αντιπρόσωπο άλλου κράτους μέλους.
      Άρθρο 6
      1.   Η γνώμη της επιτροπής μπορεί να ζητείται με έγγραφη διαδικασία κατόπιν πρωτοβουλίας της Τράπεζας και με την προηγούμενη συγκατάθεση του προέδρου.
      2.   Σε περίπτωση υποβολής πρότασης με γραπτή διαδικασία, η Τράπεζα υποβάλλει την εν λόγω πρόταση μαζί με όλα τα σχετικά έγγραφα στήριξης. Εάν ένας αντιπρόσωπος κράτους μέλους δεν διαβιβάσει αρνητική ψήφο εντός τριών εβδομάδων από την υποβολή πρότασης, θεωρείται ότι ο εν λόγω αντιπρόσωπος κράτους μέλους ψήφισε υπέρ της πρότασης.
      3.   Εάν ένα εκ των μελών της ζητήσει ειδικά τη διεξαγωγή συζήτησης σε συνεδρίαση της επιτροπής πέντε τουλάχιστον εργάσιμες ημέρες πριν από την εκπνοή της περιόδου τριών εβδομάδων που αναφέρεται στο δεύτερο εδάφιο της παραγράφου 1, η πρόταση υποβάλλεται στην επόμενη τακτική συνεδρίαση της επιτροπής. Σε εξαιρετικές, ιδιαίτερα επείγουσες περιπτώσεις, η Τράπεζα μπορεί να ζητήσει έκτακτη συνεδρίαση της επιτροπής, η οποία συγκαλείται από τον πρόεδρο σύμφωνα με το άρθρο 2.
      Άρθρο 7
      1.   Με την επιφύλαξη του άρθρου 13 παράγραφος 6 του κανονισμού εφαρμογής, η επιτροπή δύναται να εξαρτά την έγκριση ή την ευνοϊκή γνωμοδότησή της από οποιαδήποτε παρατήρηση προσδιορίσει η ίδια.
      2.   Η επιτροπή μπορεί να ζητήσει την παροχή συμπληρωματικών στοιχείων για την αξιολόγηση ενός αιτήματος ή μιας πρότασης. Στην περίπτωση αυτή, το αίτημα ή η πρόταση μπορούν να υποβληθούν στην επιτροπή και δεύτερη φορά.
      3.   Οι γνωμοδοτήσεις της επιτροπής διαβιβάζονται στα όργανα της Τράπεζας που είναι αρμόδια για τη λήψη απόφασης.
      Άρθρο 8
      1.   Το αργότερο εντός δύο εβδομάδων από την ημερομηνία της συνεδρίασης, η γραμματεία, υπό την ευθύνη του προέδρου, καταρτίζει πρακτικά των κυριότερων συμπερασμάτων που υιοθετούνται σε κάθε συνεδρίαση της επιτροπής, καθώς και των κυριότερων απόψεων που υποστηρίζονται από τα μέλη της επιτροπής. Η γραμματεία τηρεί επίσης πρακτικά των γνωμοδοτήσεων και των ψήφων που διεκπεραιώνονται με έγγραφη διαδικασία. Τα πρακτικά αυτά διαβιβάζονται στα μέλη της επιτροπής.
      2.   Τα πρακτικά θεωρούνται οριστικά μόλις εγκριθούν από την επιτροπή, είτε με έγγραφη διαδικασία είτε σε μεταγενέστερη συνεδρίαση.
      3.   Η αλληλογραφία σχετικά με την επιτροπή αποστέλλεται στη γραμματεία, υπόψη του προέδρου της επιτροπής.
      4.   Όλοι οι αντιπρόσωποι και παρατηρητές που παρίστανται στις συνεδριάσεις της επιτροπής τηρούν την εμπιστευτικότητα των εργασιών και διαβουλεύσεων της επιτροπής. Τα έγγραφα που αφορούν τις εν λόγω εργασίες και διαβουλεύσεις προορίζονται προς χρήση των προσώπων στα οποία απευθύνονται, και τα οποία είναι υπεύθυνα για τη φύλαξη των εγγράφων και τη διαφύλαξη της εμπιστευτικότητάς τους.
      Άρθρο 9
      1.   Τα έξοδα λειτουργίας της επιτροπής, συμπεριλαμβανομένων των ταξιδιωτικών εξόδων για έναν αντιπρόσωπο ανά κράτος μέλος, καλύπτονται από την Τράπεζα.
      2.   Η Τράπεζα θέτει στη διάθεση της επιτροπής τους χώρους και τον εξοπλισμό που απαιτούνται για τις εργασίες της.
      Άρθρο 10
      Όλες οι γνωστοποιήσεις, η αλληλογραφία και τα έγγραφα που πρέπει να διαβιβάζονται σύμφωνα με τον παρόντα εσωτερικό κανονισμό, μπορούν να διαβιβάζονται μέσω ηλεκτρονικού ταχυδρομείου ή τηλεομοιοτυπίας.
      
         (1)  ΕΕ L 152 της 13.6.2007, σ. 1.